Ψήφισμα του Ευρωπαϊκού Κοινοβουλίου

της 5ης Μαΐου 2010

που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Χημικών Προϊόντων για το οικονομικό έτος 2008

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Χημικών Προϊόντων για το οικονομικό έτος 2008,

έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Χημικών Προϊόντων για το οικονομικό έτος 2008 συνοδευόμενη από τις απαντήσεις του Οργανισμού [1],

έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006 [3], για την ίδρυση του Ευρωπαϊκού Οργανισμού Χημικών Προϊόντων, και ιδίως το άρθρο 97,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [4], και ιδίως το άρθρο 94,

έχοντας υπόψη το άρθρο 77 και το παράρτημα VI του εσωτερικού κανονισμού του,

έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής περιβάλλοντος, δημόσιας υγείας και ασφάλειας των τροφίμων (Α7-0089/2010),

A. λαμβάνοντας υπόψη ότι το Ελεγκτικό Συνέδριο αναφέρει ότι έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2008 και ότι οι υποκείμενες πράξεις είναι νόμιμες και κανονικές,

B. λαμβάνοντας υπόψη ότι το 2008 ήταν το πρώτο έτος επιχειρησιακής λειτουργίας του Οργανισμού,

1. σημειώνει ότι ο Οργανισμός χρηματοδοτήθηκε το 2008 από κοινοτική επιδότηση ύψους 62200000 ευρώ σύμφωνα με το άρθρο 185 του δημοσιονομικού κανονισμού που εφαρμόζεται στον γενικό προϋπολογισμό και, σε πολύ μικρότερο βαθμό, από τις αμοιβές που καταβλήθηκαν για την καταχώριση χημικών ουσιών σύμφωνα με τις διατάξεις του κανονισμού REACH [κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων)]·

Απόδοση

2. πιστεύει ότι ο Οργανισμός επιτελεί ρόλο που δεν είναι σε θέση να αναλάβει η Επιτροπή, ότι ο Οργανισμός ευθυγραμμίζεται πλήρως με τις στρατηγικές προτεραιότητες της ΕΕ και ότι οι δραστηριότητές του είναι συμπληρωματικές εκείνων άλλων οργανισμών·

3. επισημαίνει τις παρατηρήσεις που περιλαμβάνει η εξωτερική αξιολόγηση των αποκεντρωμένων οργανισμών, που πραγματοποιήθηκε κατ’ ανάθεση της Επιτροπής το 2009, στην οποία δηλώνεται ότι οι στόχοι και οι δραστηριότητες του πολυετούς προγράμματος εργασίας είναι σύμφωνοι με την εντολή του οργανισμού, και ότι τα αποτελέσματα παραδίδονται εγκαίρως, είναι χρήσιμα και έχουν υψηλή ποιότητα·

4. υπογραμμίζει, ωστόσο, ότι ο οργανισμός θα μπορούσε να επωφεληθεί από την ανάπτυξη διαδικασιών για την καταγραφή αντιδράσεων και την ισχυρότερη επικέντρωση στον πελάτη·

5. εκφράζει την ικανοποίησή του για το επιτυχές πρώτο έτος λειτουργίας του Ευρωπαϊκού Οργανισμού Χημικών Προϊόντων (ECHA), δεδομένου ότι υπεύθυνη για τη διαχείριση του προϋπολογισμού του Οργανισμού για το 2007 ήταν η Επιτροπή (ΓΔ Επιχειρήσεων και Βιομηχανίας)· υπογραμμίζει συγκεκριμένα ότι η ομαλή και ταχεία ίδρυση του Οργανισμού οφείλεται κυρίως στην ουσιαστική υποστήριξη που του παρείχε η γενική διεύθυνση στην οποία υπάγεται, στις ανταλλαγές πείρας με άλλους παρόμοιους οργανισμούς και στην παροχή ισχυρής στήριξης από το κράτος υποδοχής·

6. επισημαίνει ότι ο κανονισμός (ΕΚ) αριθ. 1907/2006 για την ίδρυση του Οργανισμού ορίζει πως ο Οργανισμός υποβάλλεται σε αναθεώρηση ανά δεκαετία·

Οικονομική και δημοσιονομική διαχείριση

7. επισημαίνει ότι το Ελεγκτικό Συνέδριο διαπιστώνει καθυστερήσεις στις επιχειρησιακές δραστηριότητες, οφειλόμενες σε δυσχέρειες στην εγκατάσταση του συστήματος πληροφορικής και στην έλλειψη ειδικευμένου προσωπικού· διαπιστώνει, ειδικότερα, ότι από τις πιστώσεις ανάληψης υποχρεώσεων που είχαν εγγραφεί για επιχειρησιακές δραστηριότητες 41 % μεταφέρθηκαν στο επόμενο έτος, και 37,5 % ακυρώθηκαν· τονίζει ότι κατάσταση αυτή αντιβαίνει στην αρχή της ετήσιας διάρκειας του προϋπολογισμού και καταδεικνύει αδυναμίες στο σχεδιασμό των δραστηριοτήτων του Οργανισμού· καλεί, συνεπώς, τον Οργανισμό να λάβει μέτρα για τη βελτίωση του σχεδιασμού και της εποπτείας των πόρων του·

8. ζητεί επίσης από τον Οργανισμό, να βελτιώσει τις διαδικασίες του για την εποπτεία της εκτέλεσης των πιστώσεών του· επισημαίνει, στο πλαίσιο αυτό, τη διαπίστωση του Ελεγκτικού Συνεδρίου ότι σε σημαντικό αριθμό πράξεων, συνολικού ύψους άνω των 400000 ευρώ, οι δαπάνες δεν καλύπτονταν από ανάληψη υποχρεώσεων εγγεγραμμένη στον προϋπολογισμό και, συνεπώς, ήταν παράτυπες· επισημαίνει, πάντως, την απάντηση του Οργανισμού, ο οποίος διαβεβαιώνει ότι το 2009 διέθεσε επαρκές προσωπικό για την αναθεώρηση και την ενοποίηση των δημοσιονομικών διαδικασιών και του εσωτερικού ελέγχου του·

9. σημειώνει ότι το 2008 ο Οργανισμός καταχώρησε έσοδα από τόκους ύψους 643007,40 ευρώ · με βάση το κλείσιμο των λογαριασμών και το ύψος των εισπραχθέντων τόκων, συμπεραίνει ότι ο Οργανισμός διαθέτει σε διαρκή βάση τεράστια ταμειακά διαθέσιμα· σημειώνει ότι στις 31 Δεκεμβρίου 2008 τα ταμειακά διαθέσιμα του Οργανισμού ανέρχονταν σε 18747210,75 ευρώ · καλεί την Επιτροπή να διερευνήσει τις δυνατότητες για πλήρη εφαρμογή της αρχής της διατήρησης ταμειακών διαθεσίμων με βάση τις ανάγκες σύμφωνα με το άρθρο 15, παράγραφος 5 του κανονισμού (ΕΚ, Ευρατόμ) αριθ. 2343/2002, και να μελετήσει ποίες αλλαγές απαιτούνται ως προς την προσέγγιση, προκειμένου τα ταμειακά διαθέσιμα του Οργανισμού να διατηρούνται, σε διαρκή βάση, όσο το δυνατόν χαμηλότερα·

Ανθρώπινο δυναμικό

10. σημειώνει ότι ο συνολικός αριθμός των θέσεων που προβλέπει ο πίνακας προσωπικού υπερδιπλασιάστηκε κατά τη διάρκεια του πρώτου έτους ανεξάρτητης λειτουργίας του Οργανισμού· εκφράζει την ικανοποίησή του διότι, στο τέλος του έτους, ο Οργανισμός είχε επιτύχει ποσοστό εκτέλεσης 95 % του οργανογράμματος· υπενθυμίζει σχετικά την ανάγκη προσεκτικής εφαρμογής της διαδικασίας προσλήψεων·

11. εκφράζει τη λύπη του για το γεγονός ότι το Ελεγκτικό Συνέδριο διαπίστωσε ελλείψεις στις εκθέσεις που συνοψίζουν τις εργασίες των επιτροπών επιλογής· σημειώνει επίσης τη διαπίστωση του Ελεγκτικού Συνεδρίου ότι σε 14 διαδικασίες επιλογής δεν διασφαλιζόταν η ανεξαρτησία των μελών των επιτροπών επιλογής (δηλαδή έκτακτων υπαλλήλων υπό τον διευθυντή) δεδομένου ότι στις επιτροπές αυτές προέδρευε ο διευθυντής· συγχαίρει, πάντως, τον Οργανισμό, για την απόφασή του ότι εφεξής ο Διευθυντής δεν θα συμμετέχει στις εργασίες των επιτροπών επιλογής·

12. γνωρίζει ότι η μεγάλης κλίμακας ανακατανομή του προσωπικού στις θέσεις κλειδιά του Οργανισμού εμπεριέχει τον κίνδυνο διακοπής της συνέχειας· ζητεί, στο πλαίσιο αυτό, από τον Οργανισμό, να καθιερώσει πλήρως καθορισμένες διαδικασίες παράδοσης καθηκόντων που να εξασφαλίζουν την ομαλή αλλαγή καθηκόντων και τη συνέπεια στην παράδοση των σχετικών δραστηριοτήτων, φακέλων ή διαδικασιών·

Εσωτερικός λογιστικός έλεγχος

13. αναγνωρίζει ότι το 2008 ήταν το πρώτο έτος παρέμβασης της Υπηρεσίας Εσωτερικού Ελέγχου (IAS) στον Οργανισμό, και ότι τον Ιούλιο του 2008 είχε πραγματοποιηθεί εκτίμηση κινδύνου για να προσδιοριστούν οι προτεραιότητες του λογιστικού ελέγχου και το σχέδιο λογιστικού ελέγχου της IAS για την επόμενη τριετία·

14. επισημαίνει ότι η IAS έχει υποβάλει 12 συστάσεις, τέσσερις από τις οποίες χαρακτηρίζονται "πολύ σημαντικές" και αφορούν την επιχειρησιακή συνέχεια και τις διαδικασίες στελέχωσης του Οργανισμού· αναγνωρίζει ότι οι περισσότερες από αυτές τις συστάσεις υλοποιήθηκαν ήδη το 2008 και ότι οι υπόλοιπες ενέργειες είχαν ολοκληρωθεί την 31η Δεκεμβρίου 2009·

15. παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής στο ψήφισμά του της 5ης Μαΐου 2010 [5] σχετικά με την απόδοση, τη δημοσιονομική διαχείριση και τον έλεγχο των οργανισμών.

[1] ΕΕ C 304 της 15.12.2009, σ. 33.

[2] ΕΕ L 248 της 16.9.2002, σ. 1.

[3] ΕΕ L 396 της 30.12.2006, σ. 1.

[4] ΕΕ L 357 της 31.12.2002, σ. 72.

[5] Κείμενα που εγκρίθηκαν, P7_TA(2010) 139 (Βλέπε σελίδα 241. της παρούσας Επίσημης Εφημερίδας).

--------------------------------------------------